Føroysku myndugleikarnir krevja, at øll ferðandi eldri enn 12 ár, ið lenda í Vágum, skulu kannast fyri covid-19. Myndugleikarnir krevja í hesum sambandi eisini, at tey ferðandi gjalda eitt covid-19 avgjald á 312 DKK. Harumframt verður bíðitíðin á flogvøllinum í Vágum longri. Børn yngri enn 12 ár eru undantikin, bæði tá ið tað kemur til covid-19 kanningina og avgjaldið, men foreldur ella avvarðandi skulu kunna skjalprógva aldurin hjá barninum við td. passi. Føroysku myndugleikarnir heita eisini á ferðandi um at lata seg kanna tríggjar dagar áðrenn komu til Føroya, umframt at tú letur teg kanna 4. dagin eftir, at tú ert komin til landið. Ert tú millum tey, sum ikki eru liðugt koppsett, hevur tú framvegis nakrar avmarkingar millum komu og fjórða dag. Avmarkingarnar innibera at halda seg frá størri mannafjøldum, har smittan skjótt kann spreiða seg. Hetta kann verða eitt nú føðingardagar, til veitslur, í náttarlívinum, í kirkju- og samkomum og til størri ítróttar- og tónleikatiltøk. Omanfyrinevndu avmarkingar eru ikki galdandi fyri ferðandi, ið hava havt covid-19 og tey, ið eru liðugt koppsett, og tað eru gingnir átta dagar síðani seinna prikið.